Theodór Elmar í leik með Gazisehir Gaziantep . Gazisehir Gaziantep er komið í umspil um sæti í tyrknesku úrvalsdeildinni eftir að hafa unnið 6 - 1 stórsigur gegn Karabukspor á útivelli í tyrknesku B-deildinni í dag . Theodór Elmar Bjarnason leikur með Gaziantep . Theodór Elmar lék allan leikinn í 6 - 1 sigrinum á Karabukspor í dag en hann spilaði á miðjunni hjá Gaziantep í leiknum . Það voru gestirnir í Gaziantep sem komust yfir með marki strax á 8. mínútu leiksins þar sem Erhan Celenk fékk fína sendingu í gegn og var þá einn gegn markamanninum og kom knettinum í markið . Nokkru síðar handlék varnarmaður Gaziantep knöttinn innan teig og vítaspyrna var því dæmd . Karabukspor náði að jafna metin úr spyrnunni en leikurinn var ekki lengi jafn , því tveimur mínútum síðar skoraði Rydell Poepon laglegt mark með hjólhestaspyrnu . Liðið bætti síðan þriðja markinu við rúmu korteri síðar þegar Ugur Kuru skoraði skallamark eftir fast leikatriði . Eftir tíu mínútna leik í síðari hálfleik skoraði Kossi Segbefia fjórða mark Gaziantep , rétt áður en Kenan Özer gerði það fimmta fyrir liðið á 59. mínútu . Þegar korter lifði leiks gerði Gökhan Alsan endanlega út um leikinn er hann skoraði sjötta mark liðsins . 6 - 1 stórsigur staðreynd hjá Theodóri Elmari og félögum hans í Gaziantep . Sigurinn þýðir að Gaziantep endar í 5. sæti deildarinnar með 59 stig en liðin í 3. - 6. sæti fara í umspil um sæti í tyrknesku úrvalsdeildinni . Gaziantep mun mæta Osmanlıspor , sem lenti í 4. sætinu , og sigurvegarinn úr því einvígi mun annað hvort mæta Hatayspor eða Adana Demirspor í hreinum úrslitaleik um laust sæti í tyrknesku úrvalsdeildinni að ári .